
Nota de l’autor

Gènere: aquest és un assaig descriptiu sobre la crispació per blocs a Espanya i Catalunya, en especial durant els últims 10 anys. Un tema desbordant que ha tocat el cim de cruesa en el període post-pandèmia-investidura-amnistia-DANA.

Eix del relat: des d’un punt de vista català, abordar en tota la seva gènesi, extensió i efectes el tsunami de l’Espanya crispada que envaeix i impregna. Anatomitzar la tenalla del "Viva Franco" i el "Puta Espanya".

Objectiu: esbrinar l’efecte que ens poden causar les narratives polítiques violentes (no les incitacions directes al terror) a les quals estem sobreexposats cada dia. Originalitat d’estil: el relat de fets i conceptes es presenta trufat de frases agressives que li donen vivència literal, context i una lectura digestiva. Novetats temàtiques: fins ara no s’havia classificat les oralitats violentes segons el propòsit dels autors. També per primer cop es sistematitzen seqüències entre l’assenyalament de víctimes, les declaracions hostils i les conseqüències al carrer.

Mètode: les teories de polítics, politòlegs, sociòlegs, lingüistes, comunicadors o escriptors estan teixides en un fil narratiu que compacta el discurs ideològic, la tècnica de reportatge periodístic avançat i la investigació transversal. Advertiment: la lectura lleugera podria produir un efecte envoltant i potser absorbent. Compte. La ira és més dolça que la mel...




PRÒLEG

Quan els polítics es comporten com hooligans, els ciutadans comencen a ser-ho?

La política produeix crispació, que produeix saturació, que produeix desmobilització, que produeix desconnexió, que produeix desinterès general. I això com acaba?

El fenomen universal de la crispació pot ser explicat a partir de la desigualtat, d’un neoliberalisme que devora drets socials i abandona en la pobresa i l’odi. També a través de la política imparable que viu d’assenyalar amb el dit, expel·lir discursos provocatius, cercar el titular cridaner i dividir els votants en benefici propi, peti qui peti. «Terrorista», «criminal», «esquerrà de merda»... L’insult ha anat guanyant espai públic a la política que ens envolta, blanquejant-se fins a la riallera assimilació de «fill de puta» en un lema electoral, «m’agrada la fruita»1. Ja ens hem llançat quasi tots els plats pel cap. Preguntem-nos: perilla la nostra convivència? La pregunta arriba tard? A quines lògiques respon haver normalitzat la destrossa del respecte al contrincant?

Aquest assaig descriptiu indaga en l’afebliment cívic, la ruïna cultural i altres desperfectes greus del rescalfament partidista de la política i dels mitjans. La crispació del populisme cau sobre nosaltres en fragments de metralla, fabricats en una estratègia mediàtica summament calculada, els amos de la qual no poden L’insult de Díaz Ayuso a Pedro Sánchez i els seus efectes són analitzats al Capítol VII.

ser escrutats per l’opinió pública, car els grans financers no baixen a les trinxeres. Centres de poder real no sotmesos a democràcia electiva han segrestat el sistema a fi d’imposar l’agenda per inocular el verí de l’antagonisme exacerbat, la mentida corrosiva, els judicis emocionals, la intimidació diària i l’exhibició de ressentiment. On ens porta la victòria dia rere dia de la tàctica populista del discurs de l’odi i la derrota del diàleg, del raonament i la paraula justa?

El crescendo de crispació als escenaris polítics accelera l’agressivitat en la dialèctica mediàtica, la protesta al carrer i la conversa interpersonal. Si la polarització de blocs destrueix la formalitat institucional, l’enfrontament descarnat de la política espanyola presenta un plus de perillositat territorial. Els abusos de la comunicació en la societat digital de les plataformes omnipotents, els pseudo-mitjans fanatitzats i els periodistes vençuts per l’hegemonia dels diners arrodoneixen el camí de la barbàrie. És la zona zero de reputacions esmicolades i d’edificació intensiva de fantasies il·luminades i reptilianes; d’improperis que potser han vingut per quedar-se.

La ciutadania, defraudada i impulsiva per contagi, roman hiper-exposada a les narratives tòxiques de l’anti-política. Quin final ens espera a l’apoteosi de la guerra verbal i del repudi a flor de pell de qui pensa diferent? Conflicte civil? Una societat fracturada? Episodis d’indignació continuats? Desafecció majoritària? Com es manifestaran la desmoralització, la despolitització i la paràlisi del pensament? La desmotivació ferirà greument l’esquerra, la que més necessita mobilitzar? Comunicadors, politòlegs, professionals de la política, sociòlegs, psicòlegs i escriptors col·laboren en trobar respostes sòlides i una teràpia d’urgència.




CAPÍTOL I
Crispació i polarització:
les veus que demanen guerra

Tensió a la sala de vetlla de l’actriu Concha Velasco. Mastegot a Rajoy en una passejada electoral. Broncano o Motos? Senyories del Congrés ja no es relacionen ni a la cafeteria. ETA mata a Ernest Lluch i TV3 amaga la notícia. Federico Jiménez Losantos es mofa del càncer del ministre Ángel Víctor Torres. Un diputat d’ERC al front d’un grup independentista okupa la piscina de la mansió mallorquina del director de El Mundo: Un fals periodista rebenta una roda de premsa a Les Corts. Ets d’escola pública o de la privada? Els Reis són titllats d’assassins a Paiporta. Diaris digitals posen polítics al centre de la diana. Encara pagues impostos a Sánchez? Joves de Gálvez (Toledo) cremen un Judes Puigdemont per Setmana Santa amb la bandera estelada al braç. Irene Montero, Pablo Iglesias i els seus fills són intimidats cada dia a la porta de casa. El President del Govern diu fàstics del vicepresident. Chanel o les Tanxugueiras? Aemet o Salomé Prados? Veïns de Vallecas rebutgen representants de Vox quan ja és el tercer partit a la vida pública. Toros o tofu? Melody o Israel? Autoritats espanyoles reben amenaces de mort en unes bales per correu. El got en mans de Francesc Vallés, secretari d’Estat de Comunicació, es fa miques de la pressió rabiosa durant un discurs del president de RTVE. Carod Rovira, amenaçat de mort a Salamanca. Mort social d’Errejón. Llach o Serrat? Dos de Maig de Díaz Ayuso i l’Exèrcit o Dos de Maig sense Díaz Ayuso? Polítics als voltants dels 40 amb la carrera cremada: Albert Rivera, Pablo Iglesias, Pablo Casado, Inés Arrimadas, Alberto Garzón...

Hi ha una manera de significar aquestes conductes disperses i desordenades en el temps en una teoria respectable?

.................

Què hem d’entendre per crispació? La proliferació de discursos d’odi, la bronca parlamentària continua ad limitem, la demolició cruel i espectacular del rival, la mentida com argument absolut i la declinació pomposa a discutir o pactar polítiques d’Estat, amplificades per la manipulació de la realitat des de vells mitjans vulnerables, pseudo-mitjans pervertits i grups d’interessos en xarxa, ens apropen una definició ontològica. Política en combustió i tronada mediàtica compendien una descripció funcional. Què hem d’entendre per crispació polaritzada? Les polèmiques sobre immigració, habitatge o avortament constitueixen la fronda actual de la brega secular entre el liberalisme i les ideologies igualitàries, augmentada pel conflicte territorial, engrandida per una tecnologia d’acceleració implacable i creuada amb una estratègia partidista de competència centrífuga –del centre a la perifèria–, que comporta una lluita ferotge de blocs altrament esquerdats, en tots els terrenys institucionals i socials. D’un sol tret es maten molts ocells. Camp de tir: l’esmentada polarització ideològica, la polarització afectiva (PA) –rebuig de l’adversari en proporció directa a l’adhesió als propis– i, en clara extensió per efecte de les dues anteriors, la polarització quotidiana: el sagrat cor de la còmica Lalachús, la inscripció del futbolista Dani Olmo o el daltabaix del Benidorm Fest en triar el tema per Eurovisió de 2022. Eurovisió és una erupció de dilemes seudopolítics bruts, interconnexions malicioses i antipaties a perpetuitat. L’última: Israel, victòria popular, Melody, TV(PSO)E, Hamás, Fracàs, Flamenc, Al Andalus cañí, España roja i aïllada, un pes mort, Junts, sols i moderns, cantant veritats a l'imperi de caspa i olé.

Comencem per la polarització ideològica de major risc social. L’extrapolació mal barrejada del conflicte històric basc de violència armada a altres situacions actuals significa la pervivència d’un esquer potent per capturar consciències i disparar actituds mimètiques.

«Cedir als nacionalistes, abans als etarres, ara als borrokes

catalans, és un error històric. L’agenda que estem veient a Catalunya és la d’ETA. Els mateixos que justifiquen ETA ho

fan amb els totalitaris a Catalunya i els dictadors de Veneçuela».

(Pablo Casado, president del Partit Popular i pioner en la devastació de l’adversari, relligant idees, llocs i persones diferents i distants per recol·locar-lo en un sol terreny violent, 07-02-19). Una cantarella d’estil que el PP va imposar, adaptar i perfeccionar amb els anys. Els adversaris de Casado el tenien, per damunt de tot, com un mobilitzador de baixes passions a la caça de rèdit electoral.

Les extrapolacions duen bitllet de tornada, fins i tot d’anys més tard...

«Vostès estan alimentant als qui després criden “¡A por ellos!”, porten pancartes de “La Constitució destrueix la nació”, “Els Borbons als taurons!” o “Pedro Sánchez al paredón”, i van a Ferraz amb nines inflables i criden l’expressió màxima que tot feixista duu a dins; són això, feixistes i masclistes, i alimenten els qui després assalten les seus socialistes, assenyalen i han assetjat i avui han llançat ous als diputats i

diputades que són aquí».

(Patxi López, portaveu socialista al Congrés, posant en solfa dramatitzada una pauta discursiva principal de l’esquerra per diferenciar-se i treure pit: acusar de feixisme a tort i a dret). Apareix la necessitat de renovar la tradició antifeixista, que abordarem amb les oralitats del Capítol VI.

L’odi és el mecanisme defensiu pel qual endossem a altres les nostres mancances o defectes (Sigmund Freud, 1895). L’espill en el qual projectem les qüestions irresoltes. Avui dia l’odi constitueix la gran mercaderia global a vendre per governs, grups socials i legions de haters (odiadors) criats en l’enveja, l’altivesa i l’avidesa de notorietat. Gil de Biedma expressa l’odi com a vehicle històric de mode magistral. «Aquesta història nostra viu a la vora de l’abisme, sempre hi ha una pedra més gran que la raó, i quan la pedra roda la raó s’esquerda, tothom comença a parlar, a escridassar-se, i llavors apareix la paraula més trista de totes, la que té la traducció més universal i muda: l’odi».

Quantitats ingents d’energia s’inverteixen diàriament en enfonsar o menysvalorar reputacions. Una part dels atiadors d’odi s’ha enquistat a les institucions. Els partidaris d’aquest tipus d’hostilitat empren construccions verbals físiques i tremendistes. Una de les predilectes de la presidenta autonòmica Isabel Díaz Ayuso és «desguazar». Val per desballestar territoris, anatomies o prestigis.

«Espanya està en procés de desguace. Hi ha un perill real i imminent en el fet que deixi d’existir com a nació centenària».

(Díaz Ayuso a La Razón, 03-11-23).

«Recordi les dones jueves assassinades, mutilades, desguazadas per Hamás, a qui vostès fan el cul gros».

(Díaz Ayuso a Manuela Bergerot, líder de Más Madrid, en relació amb les mobilitzacions contra Netanyahu).

«Un any per intentar desguazar a la persona en el seu àmbit laboral. El seu delicte és ser la meva parella i ja està condemnat».

(Díaz Ayuso, reproduïda per Gran Canaria TV. Octubre de

2024. En la declaració enfangava Pedro Sánchez en ser el número 1 d’una trama banyada amb lingots d’or, milions portats a l’estranger i borses amb milers d’euros entregats a la seu del PSOE).

Un dels paradigmes binaris del combat epidèrmic espanyol radica en l’antagonisme impugnador tal com raja, siguin eleccions, sentències o consensos constitucionals. El manual de cada dia: magnificar els errors aliens i les discrepàncies menors, empetitir l’intercanvi de projectes i referents compartits, els punts de suport comuns, i potenciar la trompetada mediàtica. En un país on la pau en haver superat ETA encara provoca estiracabells, la crispació pel terrorisme és una mina retòrica. I un camp de mines.

«¡ETA no está acabada, están allí!».

(Teresa Jiménez Becerril, germana i cunyada d’assassinats per ETA, enfocant els escons de Bildu en la investidura de 2020, després que Pedro Sánchez afirmés: «Zapatero i Rubalcava varen acabar amb ETA»).

Com poden els blocs avenir-se i fer les paus en democràcia, si per un d’ells ETA assassina cada dia després de morta? En la guerra de les paraules el record a conveniència de la banda (desarmada moral i tècnicament per la via del diàleg) continua guanyant batalles emocionals. Quan Bildu, una formació integrada en l’engranatge institucional espanyol de cada dia, va participar en la reforma de la llei de seguretat ciutadana, dita mordassa, el PP no hi va veure un símbol palmari d’enfortiment democràtic fruit d’aquella derrota etarra i posà el crit al cel per l’amenaça al mateix discurs electoral d’incriminació. Anatema de cobertura: com hi ha món! Els etarres de cor dictant a les (nostres) Forces de Seguretat de l’Estat com ha de ser l’ordre públic! Comprovem-ho.

«La seguretat de la Policia i de la Guàrdia Civil estaran en mans dels qui continuen duent a les llistes a qui els mataren

(...) És una legislatura segrestada i està en mans d’autèntics

experts en segrestos. Sento fàstics en veure la líder de Bildu, Mertxe Izpurua, parlar de drets humans».

(Miguel Tellado, en una reunió parlamentària a Toledo, 03-

10-24). Acotació: a més del potencial inculpatori d’adjectivacions com apel·latius i la força sentimental, a l’exegesi del portaveu popular al Congrés sobresurten constants que ens sortiran al pas: els violents són els altres; la transposició temporal arbitrària de criminals per mantenir etiquetes; la imposició general d’una creença grupal i el vocatiu denigrador. El nom de la diputada basca queda associat a la basca física. La bilis espanyola, diu la llegenda, és la més verda.

«Ha tornat el Sánchez necròfil. Però en uns extrems que fan venir vomitera a totes les persones decents. El senyor Sánchez em produeix repulsió. Vostè s’ha fet vídeos i fotos amb restes humans, amb canelles, amb cranis, amb ossos de les víctimes provocades pel partit socialista el segle passat».

(Santiago Abascal, president de Vox, oposant-se al fet que els familiars de víctimes mal enterrades al mausoleu del dictador Francisco Franco els puguin donar sepultura, 10-04-24).

La Guerra Civil es replica cada dia en el teva-meva de la memòria violada. Quan la crispació espanyola esdevé polaritzada i per la dreta salten els guarda-raïls institucionals del respecte al rival, de la mínima contenció verbal i en especial de l’acceptació del vot ciutadà i el rebuig d’un passat compartit, afloren agreujants temibles en una atmosfera ofegant d’espirals obsessives seguint aquest patró: 1) Deslegitimació de totes les polítiques del Govern per tots els mètodes i evitant discutir-les. Qualsevol cosa que faci o deixi de fer el rival esdevé il·legítima. 2) Conversió de l’adscripció política i cultural d’entreteniment en una mena de mega-identitat d’enfrontament: estàs amb La Revuelta o mires El Hormiguero? Serrat o Llach? 3) Contaminació dels grans partits pel discurs ultra. 4) Comportaments institucionals inadequats i guerra bruta de les clavegueres de l’Estat –certs comissaris, certs jutjats amb pulsions reaccionàries, mitjans i pseudo–mitjans d’ultradreta hiper-ventilant colpisme. 5) Fatalisme capitulador que busca la rendició del rival per l’abatiment. 6) Mobilització màxima dels electors propis per afermar-ne la lleialtat radicalitzant posicions i atribuint la radicalització a l’oponent per desmobilitzar-lo. 7) Devaluació de la crítica opositora noble, que estabilitza i enforteix el sistema de llibertats, en una bel·ligerància guerra-civilista que aplaudeix tot el que es desgavella. 8) Deslocalització de la crítica de les dues cambres, traslladada a l’ecosistema de mitjans o succedanis afins. 9) Desprestigi dels desfavorits i desesperançats, víctimes de cinismes denigrants.2 Una mostra de doble desprestigi, de classe i d’ètnia.

«No es pot culpar Israel de l’estat de pobresa i decadència de Gaza».

L’eufemisme més punyent tal vegada és en poder de la ministra francesa de Transició Energètica, en presentar el Pla de Sobrietat, (06-10-22). Per no dir-los pobres, Agnès Pammer-Runacher esmentà «els francesos en situació de sobrietat patida».

(Sílvia Orriols, líder d’Aliança Catalana i alcaldessa de Ripoll, en el ple municipal de novembre de 2023, enfortint el lligam de Catalunya amb l’Estat hebreu).

Per descobrir el big bang de la vigent crispació de blocs hem de retrocedir una dècada. El dur debat binari incorporà els extrems parlamentaris –les dues Espanyes a quatre veus– i la transformació del nacionalisme a Catalunya. A risc de caricaturitzar, per les veus emergents Espanya venia a ser una pàtria farcida de tumors a extirpar (Vox), un Marroc del nord amb matrimoni homosexual (UP) o una Turquia de l’Oest amb tapes i sangria (Junts). Els blocs s’engrandiren: dreta, centralisme i espanyolisme d’una banda; esquerra, independentistes i nacionalistes perifèrics d’una altra engreixaren dinàmiques de crispar les respectives clienteles i fossilitzaren en blocs pràcticament irreconciliables l’anterior paradigma d’animadversió binària.

De la saliva radiofònica sindical naixia una estrella. Els adjectius de Pablo Iglesias a la dreta l’elevaren immediatament a pal de paller incendiat a l’esquerra del PSOE.

«Anti-sistema». «Cretins».

Amb la irrupció de Vox en escena, la crispació es va vessar de les institucions.

Denigrar fou un comportament estructural, una pauta sistemàtica d’ofensa gruixuda, de grolleria, de manipulació en anomenar o adjectivar. Per l’eurodiputat de Vox Hermann Tertsch, Iglesias passà a ser designat «imbècil» oficial i Patxi López «el

hijo lelo de Lalo».

«Hi ha molts projectes anti-espanyols en marxa, perquè a tots els projectes centrifugadors separatistes s’uneix el de Podemos, que és l’ase de Troia de la democràcia, no diré cavall

per no ennoblir-los».

(Cayetana Álvarez de Toledo, PP, 05-03-18). L’aristòcrata Cayetana, als antípodes d’Iglesias menys en la paraula punyent, ha anat carregant «l’ase de Troia» durant 6 anys, adjudicant-lo al «populisme que es disfressa de demòcrata per rebentar la democràcia» o «als governs que guanyen

democràticament i després destrueixen la democràcia des de l’interior, intentant governar per l’odi, enfrontant una part de la societat contra l’altra».

Aquell 2018 el ministre de Consum, Alberto Garzón (Izquierda Unida), passejava amb la muller pocs dies després de parir, quan fou insultat per un home que s’abraonà sobre la parella. L’escomesa acabà en ensurt, però l’esgarrifança perdurava en l’al·legació judicial de l’atacant: davant la invasió d’Espanya, que donava per certa a Ceuta i Melilla, en veure el ministre va sentir «la necessitat patriòtica de fer-hi quelcom». «El discurs del tot s’hi val s’allarga per totes les institucions; el poder judicial, la policia, els mitjans –reflexionava Garzón– i la gent traspassa totes les línies. Es creu que la política és un Joc de Trons entretingut, pura ciència-ficció, però és molt soferta a escala personal. No vull aquesta vida d’apunyalaments». Alberto Garzón va dimitir el 2023 i es retirà de la política institucional.

Certament, la polarització s’ha gestat asimètrica. Fins el mateix Alberto Núñez Feijóo (en endavant Feijóo) guanyà a Galícia el 2009 en una campanya que donava ales a la faula que Anxo Quintana, líder del BNG, maltractava la parella. La politòloga de la UOC Ana Sofia Cardenal estableix que «la crispació s’ha anat estenent perquè era una guerra molt asimètrica; la dreta fa servir mètodes que l’esquerra no havia fet servir per escrúpols». En el verb de la senyoria Iglesias apuntava una alba de novetat molesta.

«Hi ha més delinqüents potencials en aquesta cambra dels que hi ha allà a fora».

(Pablo Iglesias en una investidura, comparant els qui envoltaven el Congrés amb els parlamentaris, 27-10-20).

La situació és seriosa quan una veu acreditada en atac agitador i carregós demana bandera blanca.

«Puntades de peu, cops, visques al Rei, crits d’assassina i peticions expresses de “tamayazo” des de la bancada de les dretes mentre intervé Mertxe Aizpurua de EH Bildu. I no passa res. O s’atura institucionalment l’ambient guerracivilista o arribarà al carrer. Encara més».

(Avís de Gabriel Rufián, portaveu d’ERC, adjudicant a la dreta la responsabilitat de la provocació, 05-01-20).

Cauria en la puerilitat, però, qui carregués a la dreta tot el pes de les pràctiques d’atemorir, abusives o insultants per fer bullir l’odi que renta, a la vista de les acusacions falses a la muller de Núñez Feijóo, del ninot d’Abascal escarnit a Castelló, del linxament de feministes al lema de «TERF!»3 o del muntatge teatral de les joventuts del PSOE que incloïa guillotinar Rajoy.

TERF: Acrònim considerat insultant, derivat de Trans Exclusionary Radical Feminist, un moviment vinculat a retòriques d’exclusió, odi i violència. El feminisme radical TERF manté que només es pot ser dona pel sexe biològic.

Tampoc havia estat fi Sánchez en el debat electoral de 2015.

«El President del Govern ha de ser una persona decent i vostè no ho és».

Sense oblidar un nou puritanisme intransigent, vestit o no de progressisme woke4, que també ha generat odis. Tornem al Iglesias que trencava motlles.

«Els agradaria ser terribles feixistes però no passen de reaccionaris acomplexats».

(Iglesias a Magdalena Olona, portaveu de Vox, 14-10-20).

En essència, la ratlla vermella es traspassa quan la democràcia no és respectada ni eficaç a causa del discurs tòxic de la mentida, l’ofensa i l’astracanada maliciosa que corca l’espai col·lectiu d’entesa i trenca o dinamita els ponts. La funcionalitat de les anti-polítiques descrites adopta un concepte del semiòleg Umberto Eco: la màquina del fang. El nom fa la cosa i fa fortuna. En la màquina el malnom de Pablo Iglesias era (és) «rata xepuda».

«Vostè és fill d’un terrorista. Pertany a aquesta aristocràcia: la del crim polític».

(Reacció en estigma de la portaveu del PP al Congrés, Cayetana Álvarez de Toledo, al vicepresident Pablo Iglesias que la designava reiteradament de «marquesa», 27-05-20). El pare d’Iglesias va Terme despectiu aplicat a conductes supremacistes dels qui volen imposar el progressisme de manera coercitiva, aplicant una rígida vigilància del lèxic.

perdre la demanda de protecció a l’honor, però el Tribunal Constitucional va donar la raó a la presidenta de la cambra en retirar l’expressió del diari de sessions.5

El tret de sortida de la Gran Crispació dialèctica institucional es va donar a la primera investidura de Pedro Sánchez (gener de 2020). El perdedor popular, Pablo Casado, obria la caixa dels trons que Espanya es trencava i Sánchez era un traïdor, mentre Abascal acusava el President d’il·legítim. Porta oberta a la grolleria de bat a bat. En un míting a Cuenca (06-02-19), previ a una manifestació anti-Sánchez a la plaça de Colón, Casado va adreçar al President socialista 21 epítets seguits. Motiu: la designació d’un relator per les negociacions Estat-Generalitat.

«Deslleial», «ridícul», «egòlatra», «okupa», «traïdor», «il·legítim», «mentider compulsiu», «irresponsable», «incapaç», «deslleial», «extorquit», «deslegitimat», «Adalid de la ruptura», «catàstrofe», «xovinista del poder», «humiliat», «hostatge», «indigne», «escarni per Espanya», «personatge» i «mediocre».

El president del PP aclarí que eren «descripcions» i no desqualificacions. El maig de 2020, Casado necessità 37 descripcions de Sánchez per explicar el vot en contra a la pròrroga de l’estat d’alarma.

Francisco Javier Iglesias va formar part del Frente Revolucionario Antifascista Patriótico (FRAP), una organització armada contra la dictadura franquista, fins que la formació va optar per la violència, segons la declaració judicial.

Manuel Aznar ja insultà a ràfega fa molts anys en un estudi sobre un rival polític: «El vell, tossut, malalt, orgullós, agressiu, hiperbòlic, maniàtic, displicent, atrabiliari, passional, exagerat, irònic, impertinent, obcecat, fraternal, lleial, lúcid, tendre i sentimental Max Aub». (En els cinc adjectius finals s’endevina un ànim compensatori). ¿Qui insulta delata un dèficit de raó il·lustrada, educació, assossegament, enteniment i finezza? No sempre, ni de bon tros. Insultar pot ser una bella art, però aquí insultem perquè l’altre sàpiga del nostre poder, i com més greument insultem, més desitgem que s’indigni. Fem servir l’insult com substitutiu eficaç de l’argument o com un guarniment de l’absolutisme argumental. Des de l’any de la Covid, en un acarnissament celtibèric insòlit.

«Senyor Simancas, m’està mirant? Senyor Guijarro? M’està mirant? És que potser no m’agrada com em miren. Tenen sort de que soc una dona sensata, una diputada de Vox, i per això no faré res; però si jo fos un altre tipus de dona, per això els podria denunciar per assetjament i fins i tot per violació, i se m’hauria de creure, perquè soc dona, perquè jo ho valg».

(Rocío Monasterio, dirigent de Vox). Acotació tècnica: un vocatiu d’intenció perlocutiva. La fórmula expressiva del valor apel·latiu, més la interpretació de significats negatius socialment convinguts, creen etiquetes que fan de proves judicials.

A l’aferrissament electoral de 2019 succeí la catàstrofe social del virus de la Covid-19. A tall de recapitulació: l’afany metòdic dels òrgans de l’Estat i d’entitats/barricada en la radicalització frontista a partir de l’aznarisme, així com l’acció pertorbadora o anihiladora de la conversa pública constructiva per part de mitjans ensinistrats en dogmes i banalitats urticants, adjuntaren una infecció específica a la catàstrofe social del coronavirus. Llavors les primeres víctimes foren la veritat, l’ètica i l’espai col·lectiu (com a la DANA de 29-10-24). El clima asfixiant, la convicció ciutadana de viure a la vora de l’abisme no eren el tractament homeopàtic per neutralitzar la incursió bel·licosa de l’ultra-dreta, sinó la millor pista d’aterratge. Aquella expansió imperial decantà el Partit Popular envers Vox. El viratge brusc tenia un efecte triple en multiplicar crispació, polarització i desafecció. Els ingredients del caldo de cultiu que Malraux anomenava «temps del menyspreu» i propicià l’ebullició del feixisme que –cal recordar-ho cada dia– neix de l’apatia, el desinterès, la distància i l’enlairament d’un despotisme il·lustrat que mai no albira una alternativa viable. En aquest paratge de gent insensible, freda, atomitzada, tancada en la individualitat massificada, l’historiador Mark Mazower reafirma la inquietud per la comparança i el desmai en la convicció democràtica: «Hi ha un aspecte fonamental en el fet que el període d’entreguerres i el nostre guarden una ressemblança incòmoda. Segurament no hauríem de pensar tant en qui s’ha tornat feixista, sinó en qui ha perdut la fe en el govern parlamentari, el seu sistema de mecanismes de control i equilibri, i les llibertats bàsiques».

L’eclosió gloriosa d’Isabel Díaz Ayuso (d’ara en endavant Ayuso) doblegant el seu reptador, un Pablo Iglesias descendit dels cels de la vicepresidència per liquidar-la, va empentar el populisme madrileny a la història. Si l’hi sumem l’enorme decepció del PP del nouvingut Feijóo, amb un pam de nas pel pacte resultant de les generals de 2023, més les batzegades judicials de l’intent unilateral d’auto-determinació a Catalunya, obtindrem la radicalització dialèctica dretana que identifica la virulència actual. Un quadre clínic corroborat a les inundacions de la Comunitat Valenciana. La ultradreta capitalitzant el descontentament; aprofitant que una societat traumatitzada és més vulnerable.

«Gràcies als aiguats, els espanyols estan veient que el fanatisme climàtic d’aquest Govern mata. Igual que la política de fronteres acaba amb la seguretat als nostres carrers».

(Manuel Mariscal, diputat de Vox, 26-11-24).

La campanya a les eleccions madrilenyes de 4 de maig de 2021, en clau de plebiscit estatal i d’una animositat desconeguda, marcà una escalada en la crispació. Els serveis de seguretat interceptaren set sobres amb bales i amenaces de mort explícites (22-04-21), destinades al ministre de l’Interior, Fernando Grande-Marlaska, la directora de la Guàrdia Civil, María Gámez, el candidat Pablo Iglesias i la seva família més propera. Vox no les condemnà, omissió que conduí l’endemà a un xoc frontal radiofònic.

«Foti el camp, és el que volem molts espanyols».

(Rocío Monasterio, candidata de Vox, qüestionant les amenaces de mort rebudes per Pablo Iglesias, que va marxar del debat a la Cadena SER en protesta, 23-04-21). La batussa es traslladà al Congrés.

«Es dona per al·ludit en el “cuetes rata”, no sabem si per cuetes o per rata. Això és una amenaça greu?».

(Magdalena Olona, diputada de Vox, mostrant la fotografia d’una pintada de carretera a uns quilòmetres del lloc on la família de Pablo Iglesias passava uns dies, 25-04-21).

«Em deshumanitzen dient-me “cuetes rata” perquè vingui

un boig i em foti un tret». (...) «Rebem quatre bales i la culpa

és nostra».

(Candidat Pablo Iglesias responent al Congrés i entrevistat a La Sexta, 25-04-21).

OK Diario entrà en combat.

«Iglesias ha decidit convertir el sobre amb quatre bales dirigit a ell que ha arribat al Ministeri de l’Interior com principal i únic argument de campanya».

(Text de M. A. Ruiz Coll al pseudo-mitjà, acusant el candidat d’Unidas Podemos de tactisme electoral, vistes les enquestes que el baixaven a cinquena força, i recordant els escarnis (escraches) de la formació morada a altres dones; Cristina Cifuentes, Soraya Sáez de Santamaría i Begoña Villacís embarassada de 9 mesos, així com la no condemna de les bales rebudes per Albert Rivera a casa seva i per Santiago Abascal, i de l’atac a seus de Cs).

OK Diario prosseguia:

«El líder de Podemos presenta les cartes com una invenció, però els líders de Podemos i els seus socis tenen un historial llarg d’incitació a la violència contra els rivals polítics. Podemos motivà, organitzà i després justificà les agressions a policies, votants i dirigents de Vox en el míting de Santiago Abascal a Vallecas saldat amb 35 ferits, d’ells 21 agents. Iglesias criticà inclús que la policia hagués detingut 12 agressors. Tan sols 24 hores després Podemos organitzà una perfomance en que dones varen acudir a desinfectar amb lleixiu el sòl que havien trepitjat els dirigents de Vox, imitant les tàctiques de Bildu i els separatistes al País Basc i Catalunya».

I rematava, retrovisor en mà:

«També la candidata de Más Madrid, Mònica García, justificà les agressions a líders i votants de Podemos afirmant que havien anat a Vallecas a fer “turisme de provocació”. Quan la diputada de Vox Rocío de Meer va rebre una pedra al front en un míting a Sestao, el portaveu de Podemos, Pablo Echenique, posà en dubte l’agressió adduint que la sang que sortia a les fotos era ketchup».6

La ministra d’Indústria, Comerç i Turisme, Reyes Maroto, va rebre una navalla aparentment ensangonada. Una segona tanda de cartes va tocar a la candidata Ayuso i l’expresident Zapatero. Una reportera que volia munyir els mals humors inquirí a Pablo Casado, llavors el fustigador del PSOE: «I vostè què opina de les bales a Zapatero?». Casado respongué a la pregunta-navalla que les condemnava, igual que les altres. Però ningú frenava l’espiral de narració violenta, car divulgar o silenciar les cartes també va ser batibull. Per Iglesias, calia denunciar-les i parlar-ne. Per Ayuso, la tàctica de l’esquerra era fer espectacle i rebombori; per tant, silenci.

Felip Puig, dirigent històric de CDC, és un coneixedor de la crispació des de la primera filera. El conseller d’Interior en els anys turbulents del mandat d’Artur Mas distingeix l’efecte rebuig del loquaç exvicepresident del Govern d’altres agressivitats: «Iglesias, perseguit des de la lluita de classes, ha estat l’instrument de la desafecció d’una part de les joves generacions. Ha fet un flac favor a la qualitat de la nostra democràcia. Abascal –contraposa– és un tòpic i un clàssic». Els líders que aparenten no haver trencat mai cap plat poden crear crispació? «Sí que la creen des de la inacció, la no assumpció del lideratge, que és el que es reclama a la política. Mariano Rajoy no ha estat un líder proactiu sino més aviat molt reactiu i això acaba provocant que dominin l’escena altres forces evidents o ocultes i la reacció desmesurada al no saber combatre».

El tracte vexatori perllongat a Pablo Iglesias, Irene Montero i família serà tractat separadament en analitzar les varietats d’escarni.

L’efecte rebuig ideològic creat per Pablo Iglesias no s’entén sense el refús recíproc. L’anticomunisme ha encerclat també la seva versió uterina, una semblança horripilant, però que ens situa en el barrinar dels promotors. Quan el civisme surt, entren les vides privades.

«Irene Montero és on és perquè l’ha fecundat un mascle alfa».

(Carmen Herrarte, regidora de Cs, en una comissió d’Hisenda, 22-11-22). Acotació perplexa: Hisenda?

Aquest salt de qualitat de la anti-política es resumeix en exasperar els antagonismes característics de la comunitat, burxar els dogmatismes fins a cremar les sangs, intensificar l’obscurantisme difonent falses certituds i idees de llibertat, i rendibilitzar les nostres pors predicant desconfiança, fatalisme o nihilisme, perquè com més grans hagin estat les esperances dels errats, més gran serà la depressió convertible en vots.

La promoció llenguallarga del socialista Óscar Puente a ministre de Transport i Mobilitat Sostenible, com a Nèmesi del bocamoll popular Miguel Tellado, tampoc ha estat aliena als errors del Govern. Ambdós de paraula abrasadora. Pel PP Tellado és «participatiu». Pel PSOE, la descortesia impertinent personificada. L’afirmació és reversible. El tarannà de l’exalcalde de Valladolid s’evidencia en dedicar-se a col·leccionar les frases insultants rebudes de mitjans escrits. En comptabilitzà 195 folis. Resumint:

«Bon macarró, porc senglar del Govern al Ministeri del

Fang». «Immundícia moral, més enllà de concepte clàssic de macarró». «Abominable home de la Meseta. El Ieti». «Buldòzer analfabet». «Brilla com un urinari». «Parroquià de taverna

embravit després de tres barreges» (aiguardent i vi). «De quina

gàbia han tret aquest individu?» «Xipollejador de la gresca i el detritus». «Porc senglar urbà com una degeneració natural de l’espècie». «Engoril·lat». «Li palpita el dret a la pernada i la paraula puta se li fa aigua a la boca». «Gos de presa orgullós, buldog del Gabinet». «Antropoide del Consell de Ministres que va vestit d’orangutan simpàtic». «Bocamoll del Govern amb bon renillar, que lladra. Groller, tosc i malagradós». «Maneres de facinerós». «Dòberman de Sánchez». «Paparra del mal». «Castellà traïdor».

(Recollit de El Mundo, ABC i La Gaceta de Salamanca de 26-09-23 a 11-04-24). Acotació: Alvise Pérez li va dir «paràsit».

En boca dels polítics oponents, el ministre que frega la pell tampoc quedava ben parat.

«Té més perill que un mico amb dues pistoles».

(Ayuso endossant la crispació a Puente mentre el culpava serenament d’un feix d’incidències als trens, 14-12-23).

«El ministre d’insults i desqualificacions ahir s’apropià del Tribunal Constitucional i atacà el Tribunal Suprem. Va deixar els pals de golf i, de forat en forat, va decidir atacar a la justícia».

(Alicia Rodríguez, senadora del PP, veient Puente més preocupat per golfejar que del caos ferroviari i del seu ministeri, l’epicentre de la corrupció, 15-08-24).

La crispació degenera la democràcia o la democràcia atrotinada genera la crispació?

José Manuel Pérez Tornero, expresident de Radio Televisió Espanyola baquetejat pel fang a dreta i esquerra, desplega una teoria a contra corrent. «Molts atribueixen la polarització a les xarxes socials, al discurs de l’odi, la difusió massiva de mentides, les fake news i la desinformació; certament un fenomen multifactorial. La clau està en si aquesta polarització és l’element que degenera la democràcia, allò que tots temen; el que crea descrèdit davant les institucions i les fa malbé, i per tant espatlla la democràcia, l’Estat de Dret i el benestar. Però la meva teoria és una altra, no incompatible i que posa l’accent en un tema diferent. El que s’està produint és una fragmentació social i una desigualtat bàsica i sense precedents a tots els nivells. A nivell geo-estratègic, països i minories d’oligopolis que tenen molt i altres que tenen cada cop menys. El poder es concentra i l’economia crea desigualtats noves a la història per la seva escala i dimensió. Això està potenciant una fragmentació social important. Com que a més l’espai públic ha esclatat, impotent, aquestes desigualtats s’acomoden als discursos crispats i violents. Molts diuen: és la polarització la que està cremant les institucions? La meva pregunta és si no són les institucions les que s’han cremat prèviament i les que han fet sorgir el discurs polaritzador». Pérez Tornero tira d’una hipòtesi delicada. «Quan Hitler envaeix França i Bèlgica, el gran problema en termes militars és que Hitler té un exèrcit més ràpid, uns generals més intel·ligents, una potència de foc més gran, i no dubta. Aquest ritme bloqueja els francesos antiquats, de generals que han estudiat amb les guerres napoleòniques, no s’han preparat les institucions i pensen en una guerra lenta, ja que l’enemic els supera. La metàfora és que les nostres institucions són a la inòpia, no s’han reformat a temps, no han vist venir la digitalització política, científica i cultural. Ens està sobrevenint una allau en la que al final arribarà l’extrema dreta. Argument simplista, però que té a veure amb qui munta els cavalls més ràpid, qui accelera, qui és més simplista. L’esquerra viu a les fosques, perquè una bona part d’ella ha pujat al carro de la dreta, fent-li discursos curts, candorosos, evanescents i fragmentaris, sense adonar-se que aquest fet i la crispació faciliten l’exèrcit de Hitler. No hem sabut fet la reforma institucional quan ho necessitaven les democràcies modernes».

Hi ha qui va a cavall desbocat fa temps.

«És fastigós que l’escòria de l’esquerra que tenim a España justifiqui la violació de dones, el segrest de nens, l’assassinat de famílies senceres».

(Rocío Monasterio, presidenta de Vox a Madrid). Acotació: en la base lèxica l’autora optimitza els forts elements valoratius de l’estructura de l’insult amb acumulació i energia emotiva.

El politòleg Santiago Giraldo, doctor en Comunicació i coautor de Secrestats per les xarxes, també toca la cresta a les institucions, a partir de dos símptomes molt preocupants. «Hi ha dos exemples lapidaris. 1) La majoria d’espanyols creu que la democràcia s’està deteriorant i el seu suport baixa entre les generacions més joves (de fet legitimarien règims més autoritaris) 2) Un 44´1 % dels homes creu que la promoció de la igualtat ha arribat tan lluny que ara se’ls discrimina a ells. Descriure com hem arribat fins aquí hauria de ser vergonyós per la nostra societat, però sobretot per les institucions, car elles mateixes (Estat, partits, sistema educatiu i mitjans de comunicació) ens aboquen desesperats a l’externalització dels canals de diàleg i consens, d’intersubjectivitat, d’interrelació i amb això abandonem l’empatia, la solidaritat».

En aquesta escenografia dislocada hi habita gent entestada en el fet que Espanya fregui la fallida i el conflicte civil. Una afirmació avalada per la infiltració ultra a la policia i l’exèrcit, així com pel domini dels pseudo-mitjans en alerta contra una suposada dictadura social-comunista. L’alerta canvia totalment de sentit si ens atenim a l’experiència d’un analista polític sobiranista.

«Els ultres no són una força anti-sistema sinó el sistema mateix. Vox no és, només, populisme. Vox són els alts funcionaris de l’Estat, els magistrats que tenen agenda pròpia i ininterrompuda des del franquisme. Vox és Jusapol i el “¡a por ellos!” polític, policial i judicial. Vox és la Conferència Episcopal Espanyola i, també, els diputats que pacten amb el PSOE a favor de l’Ibex. En definitiva, Vox és Falange i Falange es va

dissoldre dins de l’Estat». (Salvador Cot a El Món, 10-02-21).

Pregunta: Falange va ser mimetitzada per una ideologia en el poder que ha persistit fins avui a dalt de la piràmide malgrat les urnes i que es nega a morir si no és lluitant? Aquesta és l’Espanya dels qui es vanten de controlar la justícia des del darrere? De conservar la sala segona del Suprem, en paraules de Pablo Iglesias?

«Feliç 1936. I guardeu les sobres del sopar d’avui, que les necessitareu».

(Carla Toscano, diputada de Vox, a Twitter. Nit de Cap d’Any de 2019).

«El Primer d’Abril els desitjo un Feliç Dia de la Victòria».

(Sergio Rodríguez, diputat balear de Vox, rememorant la data de 1939 en que el franquisme commemorava el final de la Guerra Civil, 01-04-25). El president de la cambra, Gabriel Le Senne, jutjant la frase «una broma», es negà a retirar del diari de sessions l’exaltació de la dictadura i de la sublevació. Le Senne estava processat per un delicte d’odi contra les víctimes del franquisme).

Hi ha veus que volen guerra. Volen la guerra?

La tríada enganxosa de Santiago Abascal, veu màxima del llenguatge bel·ligerant de la ultradreta, és «dictador», «cop» i «guerra civil». En el missatge del 12 d’octubre de 2020 convidava:

«Aixecament nacional». «Rebel·lió contra la màfia colpista

que està donant un cop institucional». Si Vox arrossegués el PP a un abraonament històric en un partit d’Estat, què provocaria en els receptors? Heus aquí pistes. En el rerefons de declaracions sentencioses que segueixen es comprova l’ànsia de transcendentalisme, que dona desil·lusió i derrota, no pas la pau i la felicitat.

«Què serà el següent? La creu del Valle (de los Caídos)? Tot el Valle? L’assassinat de famílies senceres? Les parròquies del barri? Cremaran com l’any 36?».

(Ayuso, criticant l’exhumació del dictador Franco a l’assemblea regional, 03-10-19).

«Hi haurà un moment que el poble, és a dir, els espanyols, voldran penjar pels peus a Pedro Sánchez».

(Abascal, durant el tràmit d’amnistia). Es poden dir penjaments, però la referència literal, evocadora de la mort de Mussolini, excel·lí de la carnisseria usual. La ministra Mª Jesús Montero –oportunista més que oportuna o temperada–, convalidà la connexió fatal causa-efecte: «Algun dia lamentarem un dany irreparable». El portaveu Patxi López advertí: «El volen veure mort».

«Les seves paraules són verí per la democràcia. El seu discurs d’odi precedeix a la violència física. Treure a cops de peu, córrer a cops de gorra i penjar pels peus. És la recepta del senyor Abascal a qui el senyor Feijóo defineix com a constitucionalista».

(President Sánchez a Abascal amb retruc al PP, comentant les 137 seus del PSOE incendiades a 40 províncies i els dirigents agredits).

La guerra, en una funció dialèctica comparable al primo de Zumosol de l’antic espot de TV, no és patrimoni de la derechona. En temps electoral funciona de recurs retòric.

«Defensarem Madrid com el 36!».

(Rodríguez Ibarra, president extremeny, a la plaça de Vista Alegre. Míting que obria la precampanya del PSOE, 04-09-03).

Tirem enrere. Una analogia bàrbara pot sortir de les ments més preclares i venir de lluny.

«Sempre em pregunto mig de broma què hagués passat d’haver-nos quedat amb els portuguesos i sense els catalans.

Potser ens hauria anat millor (...) No soc pessimista, estem

en millors condicions que a altres èpoques. No sé quantes vegades es va haver de bombardejar Barcelona. Crec que aquesta vegada es resoldrà sense necessitat de bombardejar-la».

(Gregorio Peces-Barba, pare de la Constitució i expresident del Congrés, provocant l’abandonament dels juristes catalans en el X Congrés d’Advocats a Cadis. La Vanguàrdia, 27-10-11. La frase evoca la sentència del general Espartero el 1842: «Per a governar España s’ha de bombardejar Barcelona cada 50 anys»).

Peces-Barba fou acusat de banalitzar ofenses directes a través d’il·lustracions pretesament festives que representaven un menyspreu absolut a persones, territoris i comunitats. Contestà: «Els catalans no haurien de ser tan susceptibles a les bromes». Si Peces-Barba feia humor amb munició grossa, Joan Tardà, diputat d’ERC al Congrés, li replicà a Twitter. El to s’adia perfectament al present estudi comparatiu.

«Les paraules de Peces-Barba només poden respondre a maldat i, dit en nom de les víctimes, a ser un enorme fill de puta».

Els tambors de guerra es consumen en si mateixos? No tots els odis condueixen a conflictes armats, cert, però cap guerra s’inicia al marge de l’odi. Indaguem: ¿les narratives ancestrals d’enfrontament crispat a la política espanyola, agreujades per crisis sòcio-econòmiques i de salut, globals i locals, en una mecànica partidària oxidada, venjativa i desprestigiada, malmetran la democràcia al punt de disparar les conductes violentes? Aventurar un desenllaç de força bruta és fer determinisme catastrofista o pura lògica?

En sentit estricte ja ens l’hauríem fet, la guerra. La crispació viu entre nosaltres d’ençà de la descomposició del centrisme neofranquista. «Adolfo Suárez és un tafur del Mississippi» (Alfonso Guerra). Brollava en epifenòmens de successos polítics diferenciats. «El meu infart té noms i cognoms». «El senyor X del GAL» (Julio Anguita de Felipe González i el PSOE corrupte). La transició està trufada de bolets verinosos. L’oposició era un gos dòberman i el Govern, la banda del crim d’Estat. La posttransició (93-96) suposà un intent de cop d’Estat civil, perpetrat per la dreta reconstituïda i el seu braç de ferro periodístic. Al segle XXI els desencadenants excepcionals no han permès pausa: guerra d’Irak, l’estatut rebregat, Zapatero i ETA, Gran Recessió, indignació, procés sobiranista, pandèmia, guerres d’Ucraïna i Gaza, pactes de l’amnistia. La darrera dècada, perímetre primordial d’aquesta obra, marca un abans i un després en el fons i les formes. El pitjor insult del segle XX sembla pirotècnia infantil al costat de l’esfereïdor intent d’un sector de la dreta política i mediàtica d’implicar el PSOE a la matança del 11-

M. Ni més ni menys que el Govern organitzant un atemptat pactant amb terroristes per «arrabassar el poder». D’Atocha a Pennsilvanià, tot s’hi val per muntar teories de la complicitat.

«Gràcies a Déu, Donald Trump ha sobreviscut a l’intent d’assassinat. S’ha de detenir a l’esquerra globalista que està sembrant l’odi, la roïna i la guerra. El més terrible és que a Espanya governa la pitjor versió d’aquesta esquerra i ara mateix estaran lamentant íntimament que l’assassí hagi fallat».

(Abascal, condemnant a la seva manera el tiroteig al precandidat Donald Trump, 14-07-24). Un exemple d’insult indirecte. El grau d’indirecció geopolítica i el distanciament polifònic són cauteles que en cap cas apaivaguen la rotunditat de l’acusació, un model de violència en la comunicació mediàtica.

Foc granejat i gas tòxic a discreció, insult sense relat. Calúmnies, injúries i falsedats escampades en línia a celeritat de vertigen. La campanya electoral a l’Estat Espanyol és permanent i cada elecció, un plebiscit. Els parlaments són un plató, un escenari, una xarxa social més. La nova categoria ideològica dels bocamolls fanàtics i fabulistes a cop de pantalla apel·la al dubte dels ignorants, que passen de seguidors a votants. Insistim: sembrar divisió, odi racista, misogínia, masclisme, menyspreu a la dona o els homosexuals, crispa i polaritza el cos social en benefici de treure vots i poder polític. Punt. La violència dels pseudo-mitjans mai no paga peatge. Aquí apareix l’accelerador digital dels factors negatius esmentats; la ruptura de les jerarquies informatives del segle XX. El contingut de les coses importants queda atomitzat, vaporós, episòdic. La història, la vida, ens venen a glopades de pantalla. La multipolaritat i la comunicació de la modernitat superficial abonen la intoxicació. Es diria que totes les formacions segueixen una divisa: la gran causa necessita un gran enemic. Repassem alguns dels nombrosos trets per elevació, a ràfega:

«La trama de corrupció duu nom i cognoms del PSOE:

cocaïna i prostitució. (...) Corrupció política i corrupció

econòmica, tot el PSOE, núvies, marits, familiars, intermediaris... Tot per acabar al cor del President del Govern: la seva dona. Tot queda a casa».

(Sofía Acedo, diputada del PP en una comissió de control especialment bruta, al voltant del cas Koldo i l’amnistia, 20-03-

23).

«Em semblen un escàndol les –trapelleries?– del testaferro de la senyora Ayuso. Jo vaig més enllà i li dic el novio de la mort. Perquè mentre el clan Ayuso s’omplia les butxaques amb la venda de material sanitari, van morir més de 5.000

persones. (...) Fou el Govern de la senyora Ayuso el que va prémer el gallet». (Javier Sánchez Serna, Podemos, a la sessió mencionada).

La dialèctica de l’odi en les planificacions populistes s’ha menjat el civisme a la política. Quan una oposició compleix la seva funció, és reflexiva i en atacar construeix, fa visible l’alternativa. L’oposició dogmàtica i visceral convenç tan sols els ja convençuts de la maldat intrínseca del Govern. Ingredients del remenat: atacs furibunds i pelats de matisos en les qüestions més lesives pel sistema, discursos permanents de negació frontal de l’adversari, crítiques maximalistes, formes aspres i ordinàries, plataformes llançadores d’insults i desqualificacions gratuïtes. Una llavor que ha criat l’antagonisme infèrtil i el desgast suïcida, que tocava sostre en la negociació del Govern de Pedro Sánchez amb EH Bildu i Junts per Catalunya, buscant el mal menor o, més a la moda, l’equilibri del sub-desig.

«S’ha de tenir molt de quall i una vergonya molt gran en rebre els vots dels vells amics d’ETA per ser President. Ni

Zapatero fou capaç». (...) «No sé si vostè serà capaç de mirar

els ulls a les víctimes d’ETA».

(Portaveu Rafael Hernando al Congrés, 01-06-18). Acotació: risc de contradicció gruixuda. El PSOE no era vell amic d’ETA. Les morts d´Ernest Lluch, Enrique Casas i nombrosos militants desmunten l’asseveració. En la formulació lingüística pren força la forma d’enunciat declaratiu a una segona persona, atenuada pel dubte.

La nova dinàmica estructurant i perseverant de l’insult purificador ha trobat el terreny abonat per plantar els dogmes: la política ja és el problema, l’oponent és l’enemic, el discurs és entreteniment de circ, l’insult és la ira santa, pensar i educar són antigalles, l’acció és perfomance, la realitat és irrellevant o alternativa, el periodisme decent és un cadàver ben enterrat, passar el mort als altres és un virtuosisme, transigir és pecat, la memòria és modelable, els opinants incontinents són la llibertat informativa genuïna, la mentida és vector de cohesió, la simplificació i l’astracanada són tècniques depurades, excitar les bases lleials és productiu i agitar la societat, un negoci gegantí. «Els sintagmes “enemics del poble”, “Govern il·legítim”, introduïts al sistema multipliquen l’hostilitat», constata Adam Przeworski de l’experiència nord-americana. Aquí, «frau electoral, Govern il·legal». El llenguatge polític derivat en hipèrboles tòxiques que cremen el diàleg públic i polaritzen la societat «feixisme judicial», «govern totalitari», «l’amic del narco» constitueix una garantia d’àmplia retribució social. En el carnaval semàntic quotidià els transsexuals són púrria privilegiada, les votacions d’investidura són cops d’Estat i la vida, un dilema sintetitzat en sessió continua: fatxes o terroristes, ayusistes o bolivarians, puristes o traïdors, separatistes o separadors, estalinistes o fills de Hitler, jutges blancs o magistrats negres, Hamàs o Israel, Revuelta o Hormiguero, caixa o faixa.

«El seu model de convivència implica aliar-se amb els

hereus d’ETA, els colpistes que incendiaren els carrers de Barcelona i pel fet que Hamás hagi definit Sánchez com el

seu millor amic internacional».

(José Luis Martínez Almeida, alcalde de Madrid, comentant en un ple ordinari les protestes contra l’amnistia a Ferraz, seu del PSOE a la capital, 28-11-23).

«Ahir vostès es varen reunir amb una persona a la qui el

Tribunal Penal Internacional ha emès un ordre de detenció per crims de guerra; 48 hores després que Netanyahu cremés

un campament amb nens i nenes a dins».

(Resposta de Iolanda Díaz, vicepresidenta 2ª i ministra de Treball, amb la fotografia d’Abascal i Netanyahu).

No tots els giochi di paroli pertanyen a cultismes constructius. Hamás era una temptació de mal vèncer pels amants del cop baix de simplificar. Escenari: ple municipal a Cibeles.

«Rita Maestre és la portaveu de Hamás Madrid».

(Assimilació política i fonètica de Hamás i Más Madrid en boca del portaveu municipal de Vox, Javier Ortega Smith, que reforçava un correctiu de l’alcalde del PP a la portaveu de MM, en relació amb la petició de Vox per atorgar la medalla de la capital al poble d’Israel. «La senyora Maestre ha anomenat nazis als regidors de Vox en ocasions reiterades –incriminà Martínez Almeida sense sol·licitar la paraula al president Borja Fanjul– i jo li demanaria si us plau que rectifiqués». A Maestre se li negà la rèplica i fou expulsada als tres advertiments. La regidora justificà l’afirmació a la premsa. «A la porta de Ferraz hi ha

hagut gent manifestant-se durant setmanes i en aquest grup es combinaven persones que duien esvàstiques amb persones

del PP i de Vox». Maestre va admetre haver expressat «els seus amics nazis», però no concretà si es referia als manifestants a la seu del PSOE o directament a Vox. Ortega Smith va respondre amb un historicisme absolut: «(Els nazis) són fruit de

la ideologia perversa de l’extrema esquerra, del comunisme

i del socialisme». Maestre sí que especificà un greuge: «(En el ple) s’ha normalitzat que als regidors de Más Madrid se’ns

anomeni Hamás Madrid, es facin mofes, farses o empescades

sobre la nostra vida». Traca final: «Fanjul permet agressions

fins i tot físiques als regidors de Más Madrid i no considera

l’expulsió de la persona agressora», 30-04-24).

Dobles sentits, jocs de paraules que són jocs de mans, il·lusionisme polític, truc. Les coses no són com són sinó com es pinten en clau equívoca, postissa i dramàtica. L’eclipsi parcial o total de la realitat per dues alternatives maniquees fou especialment visible els 5 dies de reflexió de Pedro Sánchez. En el paisatge dramàtic de pintures de guerra, el reflex de la polarització esquerra-dreta que malmena el sistema ha caricaturitzat els primers actors. La dreta dibuixava el President de personatge maquiavèl·lic, un cínic narcisista desproveït d’humanitat i d’escrúpols democràtics que conduïa el país amb formes peronistes per la ruta autoritària, colonitzant les institucions i venent Espanya als depredadors independentistes. «President fallit», «dictador masclista»,

«corrupte», «pinxo», «amic de batasuners, independentistes

i bolivarians» en un «Govern Frankenstein». Arran del cas Àbalos, Santiago Abascal ja compendiava en Sánchez la causa de tots els mals, de la sedició còmplice als delictes econòmics.

«Vostè és el capo de la trama de corrupció. (...) El Govern

ja només serveix com empara de delinqüents, criminals i enemics d’Espanya de totes les condicions. Per això ha rebaixat

les penes (...) Els manaires són els separatistes i el Marroc», (13-02-24).

Un exemple explícit dels dos grans enemics de la ultradreta, exterior i interior: la immigració i l’Anti-Espanya.

L’esquerra retratava la dreta com un complex mediàtic-judicial de les clavegueres de l’Estat als abocadors d’Internet, en estat de zel de despullar-la del Govern. La generalització, però, no obvia discrepàncies àcides en la coalició governant, com la manifestada el dia que el BOE publicà la jubilació del jutge García-Castellón.

«Ho vam dir fa mesos i ara es confirma: aquest i altres jutges corruptes, que han prevaricat contra els qui defenem una altra idea d’Espanya, se n’aniran de franc sense cap sanció gràcies al PSOE. Vergonya».

(Diputada Ione Belarra a X, 02-09-24). Els dos fronts coincidien en el fet que la democràcia corria perill, uns pel republicanisme chavista i altres pel neo-feixisme trumpista. Enhorabona als guionistes de la màquina d’embrutar. Dada al marge: l’octubre de 2024 la Brigada policial d’Informació arrestà per delicte d’odi un home d’Abrera (Barcelona) que a Instagram havia amenaçat de mort Belarra. L’ex ministra d’Afers Socials declarà que moltes persones se senten alenades a amenaçar de mort perquè «l’odi està normalitzat per molts mitjans de comunicació».

Amb el focus posat a Catalunya, Madrid i Vox no han replicat matemàticament en les aliances perifèriques la contesa partidista que ha segrestat la política central mollejant un espai d’odi, fang, desinformació i assetjament judicial amb intencionalitat política i allunyat del dret (lawfare), però sí que han irradiat intemperància en alguns microclimes característics.7 Castella i Lleó ha estat considerat el polvorí parlamentari per Els governs bipartits PP-Vox dupliquen el pressupost de les curses de braus, redueixen dràsticament els ajuts a la cooperació i posen en marxa jornades o altres activitats anti-avortistes. excel·lència. A les Corts de Vox entregades pel PP l’apel·latiu «banda criminal» reservat al PSOE circulava amb orgullosa naturalitat i «dictadura de Sánchez» no es retirava del diari de sessions.

«El PSOE convida els pares a triturar nens amb discapacitat al ventre matern».

(Juan García Gallardo, vicepresident de les Corts de Castella-Lleó, en resposta a Noelia Frutos, procuradora socialista amb capacitats diferents. «No la tractaré amb condescendència i li

respondré les faltes de respecte com si fos una persona igual

que totes les altres». El vicepresident introduint la diatriba contra «els favorables a les lleis de la mort» al mateix ple, 24-

05-22). Acotació: qualsevol guia o codi de conducta expressiva prohibeix les expressions pejoratives a la mort, la malaltia, les addiccions i les capacitats.

La coal·lició Ciutadans-Vox a l’Ajuntament de Saragossa ha marcat els marges de respecte: els opositors són malalts o criminals.

«L’esquerra es dedica a deixar anar violadors al carrer».

(Carmen Herrarte, regidora de Cs, en una comissió d’Hisenda, 22-11-22).

En suma, veus d’una truculència devastadora que provenen del passat que no passa i prediquen el futur perfecte, fantasmes de la por cavalcant sobre un fangal que evoca 1940, acusacions terrorífiques a pèl i una tecnologia que amplifica la celeritat i també els imbècils. Hem fet una primera mirada a les noves analogies, metàfores i símbols alternatius psico-culturalment apropiats per una aplicació demolidora en els conflictes. Ara ens endinsarem en les aigües tèrboles i fecals de crispació a la «charca fétida» espanyola (Anguita dixit) i de la mala maror al desaparegut «oasi català».

Els morts per un aiguat són arma llancívola

